1I 'atz laj aj cojol q'uexelaj que i aj Israel are jun achi chatal chiquixol i winak. Ire, are yatal chic u patan, cu coj qui tzij i winak chuwach i Dios, cu coj qui q'uexel, cu sujuj chicop chi cu poroj chuwach i Dios, tojbal re qui mac i winak. 2I aj cojol q'uexelaj-le, lic winak, n-ta kas u cho'ab; rumal-i 'o u nimal u c'ux chique i winak chi que macunic, chi n-kas ta queta'am i sak laj tzij, xa je sachnak. 3I aj cojol q'uexelaj-le, xa winak, rumal-i 'o u chac cu sujuj u q'uexel ire mísmo chuwach i Dios, tojbal re u mac; queje u cojic u q'uexel cu 'ano pacha cu 'an chique i juban winak. 4Mi jun to' co'on 'atz laj aj cojol q'uexelaj che rib; n-ca majaw taj. Xui i Dios ca yaw i nim laj patan-le, pacha xu ya che i mam Aaron ujer. 5Xak queje i Jesucrísto. Ire n-to' ta xu min rib che i patan-le, are i Dios xyaw i nim laj u patan-le che, man u bim che: Yet at in C'ojol; wo'or in yom a c'aslemal. (Queje ile xu bij.) 6Xak 'o jun chic tzij chupam i wuj re i Dios chi cu bij queje iri: Yet at aj cojol qui q'uexel i winak chinwach chi n-tu q'uisic a patan. Xak jun a patan pacha re i mam Melquisedec ujer. (Queje ile tz'ibtalic.) 7O'onom lok, i Jesucrísto are 'o chi chuwach i jyub ta'aj, reta'am chi i Dios 'o pu'ab cu to chuwach i camic. Rumal-i, xo'ic xu tz'onoj u tobal che; co xch'awic are xu tz'onoj che. I Dios lic xu ta wach i xtz'onox che, man i Jesucrísto u yom rib pu'ab, wach craj i Dios. 8N-rumal ta che we u C'ojol i Dios, lic xu tij ni uyej chi chuwach i jyub ta'aj; xo'on cas che i Dios, tupu xu tij uyej chu 'anic ile. 9Queje ile, i Jesucrísto xe'elok jun Tolke chi lic n-ta palt che, rumal-i, ire rajaw i quelbal i winak chi sak. Ni'pa i quiqui coj u tzij ire, quiqui rik jun qui c'aslemal n-tu q'uisic. 10Rumal-i, i Dios xu ya u patan chi 'atz laj aj cojol qui q'uexel i winak chuwach ire, pacha u patan i mam Melquisedec ujer. 11C'o te mas cwaj quin bij chiwe che ile, xui-ri, n-quin bij taj; c'ax u 'alijinsaxic chiwe, man c'ax u majic usuc' qui 'ano. 12Ujer tan, quix tijin chu tayic u tzij i Dios; ca majawic ix aj c'utunel chic-re. Xui-ri, n-queje ti ile; xa 'o u chac ca jek tan chal u c'utic chiwe ni'pa tak i n-c'ax ta ca 'anic. Ix pacha ix ral tak ac'alab chi c'a que tz'umanic, chi c'a maja quiqui tij wa. 13Ique chi c'a maja quiqui ta u be pachique i 'utz chuwach i Dios, c'a pacha que tz'umanic, n-ti qui no'oj. 14We quiqui tij chic i wa, ya je nimak chic, 'o chic 'uri qui no'oj. Ya ujer tan u c'amom chic rib chique chi quiqui cha i 'utz; n-cacaj ta chic i mal.
HEBREOS 5